මෙරට ජනතාව කඩිනමින් එන්නත්කරණයට ලක්කිරීමේ අරමුණින් ක්‍රියාත්මක කොවිඩ් මර්දන එන්නත්කරණ වැඩසටහන ජනාධිපති ගෝඨාභය රාජපක්ෂ මහතාගේ නිරීක්ෂණයට ලක්වුණා.ගෙවුණු දිනය තුළ පමණක් මෙරට එන්නත්කරණයට ලක් වූ පුද්ගලයන් සංඛ්‍යාව හාරලක්ෂ 22,000කට අධිකයි.කොවිඩ් 19 පැතිරීම පාලනය කිරීම සඳහා ක්‍රියාත්මක එන්නත්කරණ වැඩසටහන මේ දිනවල දිවයින පුරා ස්ථාන රැසක සිදුවනවා.බත්තරමුල්ල - දියත උයන පරිශ්‍රයේ පැය 24 පුරා ක්‍රියාත්මක වන එන්නත්කරණ මධ්‍යස්ථානයෙන් ඇස්ට්‍රාසෙනෙකා එන්නතෙහි දෙවන මාත්‍රාව ලබාගැනීම සඳහා ජනතාව සහභාගිවන්නේ දැඩි උනන්දුවකින්.කොළඹ විහාරමහාදේවි එළිමහන් රංග පීඨයේ පිහිටි පැය 24 පුරා ක්‍රියාත්මක එන්නත්කරණ වැඩසටහන ඊයේ රාත්‍රියේ ජනාධිපති ගෝඨාභය රාජපක්ෂ මහතාවිසින් නිරීක්ෂණය කරනු ලැබුවා.එහිදී ජනාධිපතිවරයා පැමිණ සිටි ජනතාව සමඟ පිළිසදරකද නිරත වුණා.මේ අතර තවත් ප්‍රදේශ කිහිපයකම කොවිඩ් මර්දන එන්නත් වැඩසටහන අදත් ක්‍රියාත්මකයි.ඇස්ට්‍රාසෙනෙකා කොවිෂීල්ඩ් එන්නතෙහි පළමු මාත්‍රාව ඊයේ දිනයේ පුද්ගලයන් 22,981 කට සහ එහි දෙවන මාත්‍රාව පුද්ගලයන් 174,985කට ලබාදී තිබෙනවා.සයිනොෆාම් එන්නතෙහි පළමු මාත්‍රාව ඊයේ දිනයේදී පුද්ගලයන් 203,515කට සහ දෙවන මාත්‍රාව 18,483කට ලබාදෙනු ලැබුවා.ඒ අනුව සයිනොෆාම් එන්නතෙහි එක් මාත්‍රාවක් හෝ ලබාගත් පුද්ගලයන් ගණනද ඊයේ වන විට කෝටිය ඉක්මවාගිය අතර එය ප්‍රතිශතයක් ලෙස 79%ක්.ෆයිසර් එන්නතෙහි පළමු මාත්‍රාව ඊයේ දිනය තුළ පුද්ගලයන් 12කටත් දෙවන මාත්‍රාව 06 දෙනෙකුටත් ලබාදී තිබෙනවා.මොඩර්නා එන්නතෙහි පළමු මාත්‍රාව ඊයේ දිනය තුළ ලබාගත් පුද්ගලයන් ගණන 2,490ක්.ඊයේ දිනය තුළ පමණක් මෙරට එන්නත්කරණයට ලක් වූ සමස්ත පුද්ගලයන් සංඛ්‍යාව 422,472ක්.ඒ අනුව මෙරට කොවිඩ් මර්දන එන්නතක එක් මාත්‍රාවක් හෝ ලබාගත් සමස්ත පුද්ගලයන් ගණන එක්කෝටි 309,855ක් දක්වා ඉහළ ගියා.මේ අතර මෙරට අවුරුදු 12ත් 18ත් අතර පාසල් සිසු සිසුවියන්ටද ෆයිසර් එන්නත ලබාදීමට තීරණය කර තිබෙනවා.මේ අතර කොවිඩ් 19 වෛරසයට අදාළව තම සෞඛ්‍ය තත්ත්වය පිළිබඳ තොරතුරු ලබාගැනීමට සෙල්ෆ් ෂීල්ඩ් නම් ජංගම දුරකථන යෙදවුමක් හඳුන්වා දී තිබෙනවා.ශ්‍රී ලාංකික වෛද්‍යවරුන් සහ මෘදුකාංග ඉංජිනේරු කණ්ඩායමක් මඟින් නිපදවා ඇති මෙම යෙදවුමෙන් විනාඩි කිහිපයක් තුළ පුද්ගලයන්ගේ සෞඛ්‍ය තත්ත්වය තනිව පරීක්ෂා කරගත හැකියි.ඒ අනුව පරිශීලකයාගේ පෙනහළුවල ක්‍රියාකාරීත්වය නිරීක්ෂණය කිරීමට, සෞඛ්‍ය තත්ත්වය පිළිබඳ වාර්තා ලබාගැනීමට සහ එමගින් ලැබෙන උපදෙස් මත කඩිනමින් ප්‍රතිකාර වෙත යොමුවීමටත් මෙමගින් හැකියාව තිබෙනවා.ගෙවුණු දිනයේ මෙරටින් කොවිඩ් ආසාදිතයන් 2,420ක් වාර්තා වුණා.